ཚེ་རིང་བཀྲ་ཤིས་ལགས།༡།བསྟན་པ་ཡར་འཕེལ་ནིའུ་ཡོག་འཁྲུངས་སྐར་དུས་ཆེན་ལ་ཡོང་ན་འགྲིག་ཀྱང་།གོ་སྒྲིག་པས་གདན་ཞུ་བྱས་པའི་སྐུ་མགྲོན་མིན་སྟབས།ཁོ་པས་རང་བཟོས་ཀྱིས་དཔུང་རྟགས་བཏགས་པ་དང་སྐུ་མགྲོན་བཞུགས་གནས་སུ་བསྡད་པ་ནི་ངོ་ཚ་ཞེ་བྲལ་ཡིན་པ་གསལ་པོ་བཟོ་དགོས།༢།གཟའ་འཁོར་གཉིས་གསུམ་སྔོན་ནས་འཁྲུངས་སྐར་དུས་ཆེན་སྲུང་བརྩིའི་ཆེད་དུ་ཕྱག་ལས་གནང་མཁན་བུད་མེད་ཁ་ཤས་ཀྱིས་བསྟན་པ་ཡར་འཕེལ་ལ་ལག་ཟུང་ཐལ་མོ་དང་བཅས་ཞུ་འབོད་བྱས་པ་ནི་འགྲིག་པ་དང་།ཞུ་འབོད་དེ་ལྟ་བུ་འཁྲུངས་སྐར་དུས་ཆེན་ལ་བྱེད་མི་རུང་བ་གང་ཡང་མ་རེད།དམིགས་བསལ་༧གོང་ས་མཆོག་དང་།གཞུང་བསྟེན་དགྲ་ལྷ་གནས་ཆུང་ཆོས་རྒྱལ་ཆེན་པོར་མཚན་སྨད་མ་བྱེད་རོགས་ཞེས་ཞུ་འབོད་བྱེད་པ་དེས་༧གོང་ས་མཆོག་དང་།བོད་མིའི་སྒྲིག་འཛུགས་ལ་དད་དམ་གུས་བརྩི་ཞུ་སྟངས་འགྲིག་པ་ཞིག་རེད།ཡིན་ནའང་།ཟང་ཟིང་བཟོ་མཁན་ནི་བསྟན་པ་ཡར་འཕེལ་གྱིས་མཉམ་འཁྲིད་བྱས་པའི་མི་དེ་དག་ཡིན་པ་བརྙན་ཐུང་ལམ་ནས་གསལ་པོ་མཐོང་རྒྱུ་འདུག་ལ།དམིགས་བསལ་བསྟན་ཡར་ཕྱོགས་གཏོགས་དེ་དག་གིས་བུད་མེད་ལ་གུས་ཞབས་བྲལ་བའི་ལག་འཇུ་དང་།སྡིགས་རའི་མཛུབ་མོ་བསྟན་པ་ཡང་བརྙན་པར་ལམ་ནས་གསལ་པོ་མཐོང་རྒྱུ་ཡོད་པ་ཁྲིམས་ཐོག་ནས་སུ་བདེན་གསལ་པོ་ཤེས་ངེས།༣།ནིའུ་ཡོག་དང་ནིའུ་ཇར་སི་ས་གནས་བོད་ཀྱི་བུད་མེད་ལྷན་ཚོགས་ནས་གཞུང་འབྲེལ་ལས་ཤོག་ཐོག་ལ་གསལ་བསྒྲགས་ཁ་གསལ་གཏིང་གསལ་བཏང་པ་དེའི་ནང་བསྟན་ཡར་ཕྱོགས་གཏོགས་པ་མི་དེ་དག་གིས་བུད་མེད་ལ་ཁྲིམས་འགལ་ལག་འཇུ་བྱས་པ་དེ་དག་ལ་བཟང་སྤྱོད་ཀྱི་ཐོག་ནས་དགོངས་སེལ་ཞུ་རྒྱུ་གོ་སྐབས་སྤྲད་འདུག་པ་དང་།གལ་སྲིད་དགོངས་སེལ་མ་ཞུས་ན་གང་ཡོང་ས་གནས་བུད་མེད་ལྷན་ཚོགས་ནས་ཁྲིམས་གཏུགས་བྱེད་མི་ཡོང་ངམ་སྙམ།